b'\n_START_ARTICLE_\nBorn to Be Wild\n_START_PARAGRAPH_\n"Born To Be Wild" er en rocksang, skrevet af Mars Bonfire. Sangen, der oprindelig blev indspillet p\xc3\xa5 lp af Steppenwolf blev benyttet i motorcykel-filmen Easy Rider fra 1969 og forbindes bl.a. derfor ofte med bikermilj\xc3\xb8et. Sangen er ofte blevet krediteret for at have givet navn til musikgenren Heavy Metal grundet sangens to f\xc3\xb8rste linjer i andet vers I like smoke and lightning \xe2\x80\x93 Heavy metal thunder._NEWLINE_Sangen var oprindeligt skrevet af Mars Bonfire som en langsom ballade. Han tilb\xc3\xb8d den til forskellige bands, men den endte i 1967 med at blive indspillet f\xc3\xb8rste gang af Steppenwolf, hvor Mars Bonfires bror spillede trommer. Steppenwolf indspillede sangen som et mere h\xc3\xa5rdtsl\xc3\xa5ende rocknummer og udgav i 1968 sangen som bandets tredje single. Sangen blev et stort hit for Steppenwolf og n\xc3\xa5ede andenpladsen p\xc3\xa5 den amerikanske Billboard Hot 100._NEWLINE_Steppenwolfs originalversion af sangen har siden v\xc3\xa6ret udgivet p\xc3\xa5 adskillige opsamlingsalbum og antologier, og den er endvidere benyttet i mange film og tv-serier m.v., herunder Six Feet Under og Borat._NEWLINE_Sangen er ligeledes blevet indspillet af adskillige andre bands og sangere, eksempelvis Etta James, Link Wray, Slade, The Cult, Black Sabbath, INXS, Twisted Sister, Kim Wilde, Blue \xc3\x96yster Cult, KISS, Bon Jovi, Status Quo , The Residents, Krokus og Wilson Pickett.'